**Budapest Főváros II. Kerületi Önkormányzat Képviselő-testülete …../2021. (…….) önkormányzati rendelete**

**a mezei őrszolgálat létesítéséről és működéséről**

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében meghatározott jogalkotói hatáskörében, valamint a Magyarország helyi önkormányzatairól szóló 2011. évi CLXXXIX. törvény l7. § (1) bekezdésében rögzített feladatkörében eljárva, a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 16. § (1) bekezdésében és 19. § (1) bekezdésében kapott felhatalmazás alapján a következőket rendeli el:

**A rendelet hatálya**

**1. §**

(1) E rendelet területi hatálya a Budapest Főváros II. Kerületi Önkormányzat közigazgatási területén fekvő termőföldekre terjed ki.

(2) Nem terjed ki a rendelet hatálya az erdő művelési ágban nyilvántartott területekre és a halastavakra.

(3) A rendelet személyi hatálya kiterjed minden magánszemélyre, jogi személyre és egyéb szervezetre, aki az (1) bekezdés szerinti földterületek használója, annak hiányában tulajdonosa.

**A mezei őrszolgálat**

**2. §**

(1) Budapest Főváros II. Kerületi Önkormányzat a közigazgatási területén található termőföldek, továbbá a mezőgazdasági termelést szolgáló építmények őrzésére és védelmére mezei őrszolgálatot létesít, amelynek létszámát 2 főben állapítja meg teljes munkaidőben.

(2) A mezei őrszolgálat a nyilvántartásba vett és az e rendelet 1. mellékletében felsorolt területen látja el tevékenységét.

(3) A mezőőrök feladataikat köztisztviselőként, „II. Kerületi Mezei Őrszolgálat” feliratú formaruhában, azonosító jelvénnyel látják el, a mezőőri tevékenység ellátásra vonatkozó, mindenkor hatályos jogszabályok, valamint a fenntartó Önkormányzat utasításai szerint.

(4) A mezőőr felett a munkáltatói jogokat a Jegyző gyakorolja.

(5) A szakmai felügyeletet a mezőgazdasági igazgatási szerv és az illetékes rendőrkapitányság gyakorolja.

(6) A mezőőr tevékenysége során együttműködik - többek között – a rendőrséggel, a polgárőrséggel, a katasztrófavédelemmel, a Nemzeti Adó- és Vámhivatal vámszerveivel, a Pilisi Parkerdő Zrt-vel, a Fővárosi Önkormányzati Rendészeti Igazgatóság természetvédelmi őrszolgálatával, a területileg illetékes vadásztársasággal.

**A mezei őrszolgálat szolgálat működési költségei**

**3. §**

(1) Az önkormányzat mezei őrszolgálat megalakítási, fenntartási és működési költségeit a saját bevételeiből, valamint a központi költségvetésben e célra biztosított hozzájárulásból fedezi.

(2) A Képviselő-testület mezőőri járulékot nem állapít meg.

(3) A tényleges földhasználó / tulajdonos bevallás benyújtására nem köteles.

**Záró rendelkezések**

**4. §**

Ez a rendelet 2021. július 1-jén lép hatályba.

|  |  |
| --- | --- |
| **Őrsi Gergely**polgármester | **dr. Szalai Tibor**jegyző |

*1. melléklet*

.../2021. (...) önkormányzati rendelet 1. számú melléklete (1. számú melléklet mezőőri.xlsx)

Általános indokolás

Budapest Főváros II. Kerületi Önkormányzat Képviselő-testületének a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény (továbbiakban: Törvény) 16. § (1) bekezdésében és 19. § (1) bekezdésében rögzített felhatalmazás lehetőséget biztosít arra, hogy a közigazgatási területéhez tartozó termőföldekre kiterjedő hatállyal mezei őrszolgálatot létesítsen oly módon, hogy a helyi önkormányzati rendeletben az őrszolgálat megalakításáról rendelkezik.

A mezei őrszolgálat a települések közigazgatási területén található termőföldek, továbbá a mezőgazdasági termelést szolgáló építmények őrzését és védelmét látja el, továbbá a hivatkozott Törvény 23. §. (3a) bekezdése rögzíti, hogy jogszabályban meghatározott esetben helyszíni bírság kiszabásával szankcionálhat a mezőőr. A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény helyszíni bírság kiszabására jogosult személyként nevezi meg a mezőőrt.

A mezei őrszolgálat létrehozását, a hivatkozott Törvény 17. §-a értelmében be kell jelenteni a Magyar Agrár-, Élelmiszergazdasági-, Vidékfejlesztési Kamarának, mint mezőgazdasági igazgatási szervnek. A nyilvántartásba vételnél szükséges megadnia az önkormányzatnak a mezei őrszolgálat működési területének nagyságát a működési területhez tartozó földrészletek helyrajzi számának meghatározásával.

A mezőőr feladatát – a hivatkozott Törvény 21. §-ának előírása értelmében az Önkormányzat utasításai szerint végzi, a szakmai felügyeletét a mezőgazdasági igazgatási szerv és az illetékes rendőrkapitányság gyakorolja.

Részletes indokolás

**1. §**

A Rendelet hatálya került megfogalmazásra.

**2. §**

A mezei őrszolgálat működési feltételei kerültek megfogalmazásra.

**3. §**

A mezei őrszolgálat szolgálat működési költségeiről rendelkezik.

**4. §**

Hatályba léptető rendelkezést tartalmaz.